ส่วนที่ 1

ข้อมูลสรุป ( Executive summary )

บริษัท แอ็ดวานซ์อินฟอร์เมชั่นเทคโนโลยี จำกัด (มหาชน) หรือ “บริษัท” ก่อตั้งขึ้นเมื่อปี 2535
เพื่อประกอบธุรกิจที่เกี่ยวข้องกับเทคโนโลยีสารสนเทศและการสื่อสาร (Information and
Communications Technology) โดยในระยะแรกบริษัทเป็นตัวแทนจำหน่ายเครื่องคอมพิวเตอร์
และสินค้าอื่นๆ ที่เกี่ยวข้องกับระบบคอมพิวเตอร์
จากผลการดำเนินงานของบริษัทที่มีเติบโตอย่างต่อเนื่อง
ทำให้บริษัทขยายธุรกิจจากการเป็นตัวแทนจำหน่ายสินค้ารวมถึงการเป็นผู้ให้บริการด้านการติดตั้งระบบโครงข่ายสารสนเทศ
ปัจจุบันถือได้ว่าบริษัทเป็นผู้ให้บริการเต็มรูปแบบด้านธุรกิจเทคโนโลยีสารสนเทศและการสื่อสารรายหนึ่งของประเทศ
หรือเป็น “The ICT Solution Provider” ซึ่งมีการประกอบธุรกิจครอบคลุมดังนี้

1.  ออกแบบและรับเหมาวางระบบโครงข่ายเทคโนโลยีสารสนเทศและการสื่อสาร (Lump sum
    turnkey) อันประกอบด้วย
    ระบบโครงข่ายสารสนเทศ,ระบบโครงข่ายการสื่อสาร,ระบบคอมพิวเตอร์Hardware,
    System software, Application software,
    ตลอดจนการให้บริการด้านการให้คำปรึกษา ออกแบบ วางระบบ ติดตั้ง ทดสอบ และฝึกอบรม

2.  บริการด้านบำรุงรักษา (Maintenance Service) และด้านพัฒนาโปรแกรมระบบงาน
    (Application Service)

3.  การให้เช่าระบบสารสนเทศ (Outsourcing Service)

บริษัทฯ บริหารงานภายใต้การกำกับดูแลของ คณะกรรมการบริษัท และ คณะกรรมการตรวจสอบ
โดยมีคุณศิริพงษ์ อุ่นทรพันธุ์ เป็นกรรมการผู้จัดการใหญ่ ปัจจุบันบริษัทมีทุนจดทะเบียนชำระแล้ว 300
ล้านบาท

ในปี 2550 บริษัท แอ็ดวานซ์อินฟอร์เมชั่นเทคโนโลยี จำกัด (มหาชน) มีการเปลี่ยนแปลงที่สำคัญ
และมีผลต่อการดำเนินการของบริษัทสรุปได้ดังนี้

1.  ในปี 2550 บริษัทมีรายได้จากผลการดำเนินงาน 1,646.60 ล้านบาท ลดลง 631.86
    ล้านบาท หรือ ลดลงประมาณ ร้อยละ 27.73 เมื่อเปรียบเทียบกับรายได้ปี 2549 ซึ่งมีรายได้
    2,278.46 ล้านบาท และ กำไรสุทธิเท่ากับ 94.81 ล้านบาท ลดลง102.36 ล้านบาท หรือ
    ลดลงประมาณร้อยละ 51.91 เมื่อเปรียบเทียบกับรายได้ปี 2549 ซึ่งมีกำไรสุทธิ 197.17
    ล้านบาท สาเหตุที่ทำให้ผลการดำเนินงานเปลี่ยนแปลงลดลง
    สืบเนื่องมาจากความผันผวนทางการเมือง และปัจจัยทางเศรษฐกิจของประเทศ

2.  ในปี 2550 บริษัทจัดกลุ่มลูกค้าออกเป็นกลุ่มตามรูปแบบของธุรกิจของลูกค้าเป็น 3 กลุ่มหลักๆ
    คือ

  - กลุ่ม TELECOM I ประกอบด้วย CAT DTAC AIS HUTCH

-   กลุ่ม TELECOM II ประกอบด้วย TOT TT&T TRUE

-   กลุ่ม ENTERPRISE ประกอบด้วยหน่วยงานราชการ หรือ รัฐวิสาหกิจ หรือ องค์กรธุรกิจ

  จากการจัดกลุ่มลูกค้าในรูปแบบใหม่ทำให้บริษัทสามารถวางแผนในการจัดสรรทรัพยากร
  และการกำหนด ยุทธศาสตร์
  ให้สอดคล้องกับความต้องการของกลุ่มลูกค้าได้อย่างมีประสิทธิภาพสูงขึ้นกว่าที่เป็นอยู่เดิม
  ผลจากการปรับปรุงกลุ่มลูกค้าดังกล่าว ทำให้โครงสร้างรายได้ของบริษัทเปลี่ยนไป คือ
  รายได้จาก กลุ่ม TELECOM I ประมาณ 38% รายได้จาก กลุ่ม TELECOM II ประมาณ 18%
  รายได้จากกลุ่ม Enterprise ประมาณ 44%

3.  ในปี 2550
    บริษัทมีสัญญาซื้อขายและบริการกับลูกค้าซึ่งยังไม่ได้ส่งมอบหรือให้บริการจำนวนเงินประมาณ
    1,091 ล้านบาท ( 2549 : 654 ล้านบาท ) และ
    บริษัทยังมีสัญญาหลายสัญญาเพื่อให้เช่าอุปกรณ์คอมพิวเตอร์ให้กับหน่วยงานราชการแห่งหนึ่งและโรงเรียนหลายแห่งโดยมีมูลค่าที่ต้องให้บริการตามสัญญาในอนาคตรวมทั้งสิ้น
    120 ล้านบาท (2549 : 436 ล้านบาท)

4.  เมื่อวันที่ 16 พฤษภาคม 2550 บริษัทได้จดทะเบียนเพิ่มทุนจำนวน 145.00 ล้านบาท
    ส่งผลให้ทุนจดทะเบียนเพิ่มจาก 200.00 ล้านบาท เป็นทุนจดทะเบียนจำนวน 345.00
    ล้านบาท ด้วยการออกหุ้นสามัญเพิ่มทุนจำนวน 29.00 ล้านหุ้น
    แบ่งเป็นการออกหุ้นปันผลให้แก่ผู้ถือหุ้นเดิมจำนวน 20.00 ล้านหุ้น
    หุ้นรองรับการออกเสนอขายใบสำคัญแสดงสิทธิให้แก่ผู้ถือหุ้นเดิมจำนวน 6.00 ล้านหุ้น และ
    หุ้นรองรับการออกเสนอขายใบสำคัญแสดงสิทธิให้แก่กรรมการและพนักงานของบริษัทจำนวน
    3.00 ล้านหุ้น มูลค่าหุ้นที่ตราไว้หุ้นละ 5 บาท โดยมีทุนจดทะเบียนที่ชำระแล้วจำนวน 300.00
    ล้านบาท จำนวนหุ้นที่ชำระแล้วจำนวน 60.00 ล้านหุ้น

5.  เมื่อวันที่ 9 พฤษภาคม 2550 บริษัทได้ดำเนินการจดทะเบียนบริษัทชื่อ เมเปิลพลัส จำกัด
    โดยมีวัตถุประสงค์ทำธุรกิจด้านระบบสารสนเทศภูมิศาสตร์ (Geographic Information
    System (GIS)) โดยบริษัทดังกล่าวมีเงินทุนจดทะเบียน 20 ล้านบาท มีโครงสร้างผู้ถือหุ้น
    คือ บริษัท AIT ลงทุนในสัดส่วนร้อยละ 55.00 ในขณะที่ บริษัท สเกล พล็อตติ้ง เซ็นเตอร์
    จำกัด ซึ่งเป็นบริษัทที่มีความเชี่ยวชาญด้าน GIS ร่วมลงทุนในสัดส่วนร้อยละ 45.00
    (จัดตั้งตามมติคณะกรรมการบริษัท ครั้งที่ 4/2549 เมื่อวันที่ 9 พฤศจิกายน 2549)

6.  เมื่อวันที่ 7 มกราคม 2551 บริษัทได้ดำเนินการจดทะเบียนบริษัทชื่อ บีเอเอ็นซีเซิร์ฟ
    (ประเทศไทย) จำกัด โดยมีวัตถุประสงค์ทำธุรกิจขายและให้บริการ
    อุปกรณ์ระบบสารสนเทศเกี่ยวกับงานธนาคารและสถาบันการเงิน
    โดยบริษัทดังกล่าวมีเงินทุนจดทะเบียน 10 ล้านบาท มีโครงสร้างผู้ถือหุ้น คือ บริษัท AIT
    ลงทุนในสัดส่วนร้อยละ 80 อีกร้อยละ 20 ถือหุ้นโดยกลุ่มผู้บริหารของ บริษัท บีเอเอ็นซีเซิร์ฟ
    (ประเทศไทย) จำกัด (จัดตั้งตามมติคณะกรรมการบริษัท ครั้งที่ 6/2550 เมื่อวันที่ 30
    สิงหาคม 2550 )